Tento mesiac budeme hovoriť o českých knihách, o beletrii a poézii.‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Studený máj v stodole vraj môžu pribudnúť nejaké nové knihy. Kvitnú vydavateľstvá, liahnu sa knihy? Vôbec. Normálna ľudská práca, písanie a redigovanie textov, niekedy aj preklady, zalamovanie, tlač, čítanie, kníhkupcovanie a potom zas čítanie a zakladanie do poličky alebo požičiavanie, no každopádne prežívanie prečítaného, a niekedy aj rozprávanie.
## U nás v kníhkupectve
Tento mesiac budeme hovoriť o českých knihách, o beletrii a poézii. České knihy sú totiž od úplného začiatku špecialitou a pevnou súčasťou Artfora. Vnímame, že českej beletrie a poézie na slovenských kníhkupeckých pultoch ubúda, akoby sa nám české kultúrne prostredie vzďaľovalo. U nás v kníhkupectve je českých kníh stále dosť. Zaujímame sa o prácu českých vydavateľstiev, radi objavujeme knihy českých autoriek a autorov, čítame ich a hovoríme o nich. Pripravili sme pre vás niekoľko kníhkupeckých odporúčaní, tematické výbery a zľavu 20 %. Je sa na čo tešiť. Akcia platí len na českú beletriu a poéziu a len v kamennom kníhkupectve Artforum v Bratislave na Kozej od 6. 5. do 31. 5. 2025.
Toto sa nám občas stáva a veľmi nás to teší: ľudia, ktorí napíšu knihu, sa zastavia u nás v kníhkupectve. V prípade ľudí zo zahraničia ich k nám dovedú ich slovenské vydavateľky či vydavatelia. V piatok bola u nás v kníhkupectve Olja Savičevič a podpísala nám – pre vás – pár svojich knižiek Letá s Máriou. Kniha zachytáva príbehy žien piatich generácií jednej rodiny na pozadí turbulentných udalostí 20. storočia. Hrdinky, ktoré sú všetky hlavné, prežívajú nielen, no najmä letá na chorvátskom pobreží, počnúc tým v roku 1921. Je to skvelá kniha nielen na leto a Olja je veľmi sympatická, tak sa zastavte po svoj podpísaný výtlačok!
Minulý týždeň u nás v kníhkupectve pribudlo zopár panelov s výstavou o Pippi Dlhej Pančuche, ktoré nám požičali zo Švédskeho veľvyslanectva vo Viedni. Pri vstupe je dokonca aj fotostena pre všetky deti, ktoré sa chcú na chvíľu na Pippi zmeniť. Prečo? Lebo Pippi Dlhá Pančucha oslavuje narodeniny! Napriek 80 rokom je to stále čulá výmyselníčka. A my ich už zajtra poriadne oslávime s ňou! Príďte si vypočuť divoký príbeh o odvahe, srdečnosti a statočnosti. Pippi zažijeme cez všetky svoje zmysly. Už zajtra 6. mája 2025 o 16.30 bude u nás v Artfore tvorivé čítanie s Miriam: Nájdi v sebe Pippi. A nielen to! Okrem dobrodružstiev si budete môcť aj zasúťažiť o knihy o Pippi, ktoré nám venovalo vydavateľstvo Slovart. Pozývame na čítanie všetky deti, ktoré veria, že aj malé činy môžu mať veľkú silu.
V sobotu 10. 5. nás čaká milá akcia priamo na našej ulici. Májový Dobrý trh. Kúsok nášho kníhkupectva sa presunie von a vstupné dvere budú dokorán. Ak bude pršať, budeme mať stan, ak nebude, budeme mať slnečník. Príďte a zastavte sa u nás. Ideálne je zastaviť sa buď hneď keď prídete na Dobrý trh, alebo keď už budete chcieť odísť, alebo aj keď si budete chcieť na chvíľu vydýchnuť. Máme knihy, kávu, koláče, kúty, kam sa dá zašiť, snáď aj vonku omaľovánky pre deti a hlavne – radi vás uvidíme. Otvorené budeme mať od 9:00 do 17:00. A Miriam pripravila pre deti mestskú hru s úplne novou knihou Rieka, čo tečie naopak (len v piatok dorazí z tlačiarne!). Hra sa začína pred kníhkupectvom na Kozej 20 a začať môžete kedykoľvek od 11:00 do 16:00.
Na stenách v kaviarni pribudla nová výstava zoskupenia 22 autoriek a autorov s názvom Príbehy v kocke. V stredu večer o 19:00 bude tejto výstavy vernisáž. Srdečne 22x pozývame!
Živí ľudia + živé knihy = živé kníhkupectvo. Pred týždňom sme u nás v kníhkupectve uviedli do sveta knihu Mily Haugovej, bola to veľká sláva a krásny večierok. O krásnej knihe hovorili autorka Mila Haugová, dizajnér Martin Mistrík a vydavateľ Koloman Kertész Bagala. Bola to krása, ďakujeme, že ste prišli. Aj samotná kniha je krása, máme ju, príďte sa pozrieť!
## Napísali o Artfore k 35. narodeninám
Keď som sa prisťahoval do Bratislavy a objavil, že Artforum je neďaleko VŠMU, chodili sme tam so spolužiakom Marekom očumovať dosť často. Z toho vznikla hláška, že Artforum je naša cukráreň – a do cukrárne sa tiež nechodí na koláče len pozerať. Tomáš Prištiak
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.